dh-unibe/image-text_koenigsfelden-charters-post-1500 huggingface dataset:
1524 , Juni 11 .
F. Aargau .
Katherina Litscherin
11 . Jun: 1524 .
✳
Ich, Katherina Litscherin, beken̄ unnd thùn kùndt ✳ menglichem mit disem brieffe, ✳ als dan
ich usz ursachen, ✳ mich hierzuͦ bewegende, ✳ in den willen kom̄en bin, ✳ mich von unnd usz dem
closter Küngsfelden ze scheiden ✳ unnd weltlichen stand anzeneͣmen. ✳ diewil man aber mit
mir mins guͦts halb, ✳ so ich in das closter, ✳ es sye an barem gelt, ✳ libding, cleider und cleinetter ✳
gepracht, ✳ überkom̄en ist, ✳ daran ich wol benügig bin. ✳ hierùmb, so sag unnd lasz ich für
mich, mine erben unnd nachkom̄en ✳ das obgemelt gotzhùsz, des inhaber, castenvögt, ✳ verwalter ✳ unnd dero nachkom̄en ✳ und alle die, so soͤllicher handel beruͤren mag, ✳ mins zù gespracht₎
guͦts, ✳ lybdings, ✳ cleider unnd cleinetter, ✳ wie das namen hatt, ✳ quit, ledig unnd losz. ✳ alsz das
inhaber genanten gotzhùsz hinfuͤr geruͤwigett unnd unersùcht sin und blyben ✳ und ouch ich deszhalb
an das genant closter kein wytter endrùng, ansprach nach gerechtigkeit haben noch fürneͣmenn,
sonder sol es minthalb in allweg on beladen unnd on angefochten sin, ✳ on verhindertt alles, dasz
ich dawyder zuͦ hylff, schirm und hanthabùng brùchen mochte. ✳ dan ich mich desselben ouch
aller fuͤnd, ✳ uszzùg unnd gfeͤrd, ✳ dispensation, ouch geistlicher und weltlicher fryùng und fuͤrseͤhùng,
wie oder usz was grùnds die uszgespracht unnd erlangt moͤchten werden, ✳ und besonder ouch des rechtens, ✳ so dan spricht ein gmeine verzichùng verfahe nit, ein sonderbare gange dan vor, ✳ welliches
ich mich ouch entzigen unnd begeben ✳ trüwlich und on alle gfaͤrd. ✳ ich hab ouch soͤllichs alles
mit gùnst, wüssen und willen ✳ des from̄en, wysen ✳ meyster Hansen Schnebergers, bùrger Zürich,
mins liebsten fründs, ✳ gehandlett und vollbracht. ✳ unnd darùff zuͦ bestand und sicherheitt ✳ sollicher miner entzihùng unnd handlùng hab ich gepetten und erbetten ✳ den vorbestimpten
meyster Hans Schneberger, das er sin eigen insygel für mich, mine erben und nachkommen ✳ offenlich gehenckt hatt ✳ an disen brieff, ✳ der geben ist uff den einlifften tag brachmanotz, ✳ als man von Crists gepùrt gezalt fünffzehenhùndertt zwentzig unnd vier jar. ✳
unnd ich, Hans Schneberger, obgemelt, ✳ beken, ✳ das alles das, wie obstät, mit minem
guͧnst und willen beschehen unnd volstreckt ist, zytt unnd tag wie oben begriffen. ✳